[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 29.10.2009

KOM(2009)595 endelig

MEDDELELSE FRA KOMMISSIONEN

Finanspakke for tiltrædelsesforhandlingerne med Kroatien

MEDDELELSE FRA KOMMISSIONEN

Finanspakke for tiltrædelsesforhandlingerne med Kroatien

I. Indledning

I sin meddelelse af 5. november 2008 til Rådet og Europa-Parlamentet med titlen "Udvidelsesstrategi og vigtigste udfordringer 2008-2009" (KOM(2008) 674 endelig) oplyste Kommissionen, at den, forudsat at Kroatien fortsat gjorde fremskridt i almindelighed med sine forberedelser, ville fremlægge en meddelelse i løbet af 2009 om en finanspakke for Kroatiens tiltrædelse.

Set på baggrund af Kroatiens fremskridt som helhed i tiltrædelsesforhandlingerne vil man med denne meddelelse redegøre for hovedelementerne i en finanspakke til Kroatien, således at Rådet kan drøfte spørgsmålene hen imod slutningen af 2009. På dette grundlag vil Kommissionen derefter forelægge Rådet et udkast til fælles holdninger til forhandlinger på områderne landbrug og landdistriktsudvikling, regionalpolitik og koordination af strukturinstrumenterne og finansielle og budgetmæssige bestemmelser. I meddelelsen gives der samtidig en vurdering af de finansielle konsekvenser af Kroatiens tiltrædelse på disse politikområder.

Arbejdshypotesen i denne meddelelse er, at Kroatien tiltræder i januar 2012, hvis alle betingelserne for medlemskab er opfyldt. Det forudsætter bl.a., at den nødvendige kapacitet til at forvalte og kontrollere Fællesskabets finansielle instrumenter er på plads[1]. Da den nugældende finansielle ramme dækker perioden 2007-2013, gælder finanspakken for Kroatien toårsperioden 2012-2013.

De forslag, som Kommissionens fremlægger for Kroatien i afsnit II, er derfor baseret på den eksisterende EU-ret og de principper og metoder, der blev lagt til grund ved udarbejdelsen af finanspakken for forhandlingerne med de tolv nyeste medlemsstater. De omfatter en tiårig indfasningsplan for direkte betalinger i landbruget og en toårig indfasningsplan for udgifterne til samhørighedspolitikken, landdistriktsudvikling og Den Europæiske Fiskerifond. Da der for nærværende ikke findes nogen finansiel ramme for 2014, som forventes at blive det tredje år efter tiltrædelsen, bør Kroatien behandles på lige fod med andre medlemsstater, for så vidt angår de udgiftsposter, som endnu skal fastlægges nærmere, i den finansielle ramme fra og med 2014.

Tallene i denne meddelelse er angivet i løbende priser.

II. Udkast til en finanspakke

Nedenstående udkast præsenteres efter udgiftsområde i den aktuelle finansielle ramme 2007 – 2013.

Udgiftsområde 1: Bæredygtig vækst

1a Konkurrenceevne for vækst og beskæftigelse

De vigtigste udgiftsposter under udgiftsområde 1a: Konkurrenceevne for vækst og beskæftigelse er 7. forskningsrammeprogram (57 %), livslang uddannelse og Erasmus Mundus (9 %) og transeuropæiske net – energi og transport (8,2 %).

Det må forudses, at Kroatien skal deltage fuldt ud fra og med tiltrædelsen i Fællesskabets aktioner og programmer. Da der ikke findes nogen specifik landerammebevilling for de eksisterende aktioner og programmer[2] under udgiftsområde 1a, vil det blive nødvendigt med en generel forøgelse af bevillingerne til udgiftsområde 1a for at sikre, at de eksisterende finansieringsmidler til EU27 ikke påvirkes. Med udgangspunkt i samme metode[3], som blev fulgt til at beregne forøgelsen af midlerne til de interne politikker som følge af de tolv landes tiltrædelse ved den femte udvidelse skal der fremskaffes ekstra 187,2 mio. EUR i de første to år efter Kroatiens tiltrædelse.

(mio. EUR i løbende priser)

Udgiftsområde 1a | 2012 | 2013 |

EU27 | 14 203 | 15 433 |

Kroatien | 89,7 | 97,5 |

I % af EU27 | 0,63% | 0,63% |

1b Samhørighed for vækst og beskæftigelse

Udgiftsområde 1b: Samhørighed for vækst og beskæftigelse omfatter strukturfondene (81 %) og samhørighedsfonden (19 %).

Bevillingerne til strukturforanstaltninger til medlemsstaterne fordeles i hovedsagen efter den metode og de kriterier, der er fastsat i forordningerne om struktur- og samhørighedsfondene, herunder princippet om, at den samlede støtte fra strukturfondene og samhørighedsfonden ikke må overstige et givet beløb af det samlede BNP i et givet år.

Kommissionen finder, at der bør fastsættes en samlet finansiel rammebevilling for de første to tiltrædelsesår for Kroatien baseret på en metode svarende til den, der blev anvendt for de tolv nyeste medlemsstater, bl.a. med en gradvis indfasning af udgifterne til strukturforanstaltninger for at tage hensyn til den gradvise forbedring af absorptionskapaciteten i Kroatien. Der forudses således en gradvis indfasning over to år med først 60 % i 2012 og 80 % i 2013 og komplet indfasning i 2014. En tredjedel af den samlede toårige rammebevilling bør gå til samhørighedsfonden på grund af de betydelige behov inden for transport- og miljøinfrastruktur.

Anvendelse af de aktuelle tildelingskriterier på Kroatien vil betyde, at den samlede struktur- og samhørighedsfondsfinansiering holdes på 3,524 % af BNP. Anvendelse af samme indfasningssats for Kroatien som ved den femte udvidelse resulterer i et loft på 2,1 % af BNP i 2012 og 2,8 % i 2013. Under henvisning til punkt 8 i bilag II til forordning (EF) nr. 1083/2006 skal disse lofter inkludere bidrag fra ELFUL, som hidrører fra Den Europæiske Udviklings- og Garantifond for Landbruget, Udviklingssektionen, og fra Den Europæiske Fiskerifond.

Denne fremgangsmåde vil sikre en gnidningsløs indfasning, som tager passende hensyn til landets absorptionskapacitet. Under henvisning til behandlingen af medlemsstaterne ved den femte udvidelse og den omstændighed, at programmeringsperioden er kort, nemlig kun to år, kan der overvejes en vis grad af fleksibilitet i gennemførelsesbetingelserne for kapitel 22: regionalpolitik og koordination af strukturinstrumenterne, særlig i forbindelse med større projekter.

Baseret på de senest disponible BNP-tal og vækstprognoser forventes de samlede udgifter til struktur- og samhørighedsforanstaltninger at beløbe sig til 2 205,1 mio. EUR i de første to år af medlemskabet.

(mio. EUR i løbende priser)

Udgiftsområde 1b | 2012 | 2013 |

EU27 | 52 425 | 54 188 |

Kroatien | 915,9 | 1 289,2 |

I % af EU27 | 1,75 % | 2,38% |

Hvis man forestiller sig, at bevillingerne til Kroatien fra strukturfondene og samhørighedsfonden er helt indfaset i 2013, vil det repræsentere et beløb på 1,612 mio. EUR og betyde en forøgelse af udgiftsområde 1b på 3 % af Fællesskabets samlede udgifter på dette område.

Udgiftsområde 2: Beskyttelse og forvaltning af naturressourcer

De vigtigste udgiftsposter under udgiftsområde 2: Beskyttelse og forvaltning af naturressourcer er markedsrelaterede udgifter og direkte støtte (73 %), udvikling af landdistrikter (24 %), Den Europæiske Fiskerifond (1 %) og miljøprogrammet Life+ (0,6 %).

Markedsrelaterede udgifter

Hvad angår markedsforanstaltninger som led i den fælles landbrugspolitik forventes det, at EU-retten anvendes i sin helhed i Kroatien fra og med tiltrædelsen af EU.

Markedsudgifterne er, hvor det har været muligt, blevet ansat på basis af de aktuelle produktionsmønstre og af disponible kroatiske statistikker med udgangspunkt i den gældende lovgivning om støtte til de forskellige markedssektorer.

På baggrund af de seneste landbrugsmarkedsprognoser anslår Kommissionen, at der vil blive behov for en rammebevilling til landbrugsmarkedsforanstaltninger i Kroatien i de første to års medlemskab på 45 mio. EUR.

Desuden anslås finansieringsmidlerne i forbindelse med ansøgning om fiskerimarkedsforanstaltninger og dyre- og plantesundhedsforanstaltninger under udgiftsområde 2 for Kroatien til 3 mio. EUR om året.

Alt i alt beløber de ekstra udgifter til markedsforanstaltninger som følge af Kroatiens tiltrædelse sig til 18 mio. EUR i 2012 og 33 mio. EUR i 2013.

Direkte betalinger

Den nationale rammebevilling til direkte betalinger, produktionskvoter og andre udbudsrelaterede forvaltningsinstrumenter er blevet anslået på basis af de seneste historiske referenceperioder, for hvilke der foreligger pålidelige data for perioden 2000-2007. Eftersom Kroatien ændrede sin statistiske metode i 2005 i overensstemmelse med Eurostat-metoden, og der ikke blev foretaget nogen tælling i 2004, er de reviderede statistikker for 2005 – 2007 blevet benyttet som de mest pålidelige disponible tal. Der er ikke taget hensyn til minerede områder og landbrugsarealer, hvor der er mistanke om miner, om hvilke Kroatien endnu ikke har leveret tilstrækkelige oplysninger.

Beregningerne er foretaget efter samme metode som ved den femte udvidelse; dog er der også taget hensyn til de nylige reformer af den fælles landbrugspolitik.

I lighed med EU's strategi for medlemsstaterne i den femte udvidelse erklærede EU i sin holdning under CONF-HR 11/09, at direkte betalinger skulle introduceres over en periode på 10 år i Kroatien med følgende plan for stigninger udtrykt i procent af niveauet for disse betalinger i EU15:

1. år efter tiltrædelsen: 25 %

2. år efter tiltrædelsen: 30 %

3. år efter tiltrædelsen: 35 %

4. år efter tiltrædelsen: 40 %

Derefter med en stigning på 10 %, indtil det da gældende støtteniveau for EU15 er nået.

Ved at indføre direkte betalinger trinvis og procentvis frem for i absolutte beløb får Kroatien et klart perspektiv om, at EU-retten vil blive anvendt fuldt ud for dem på dette område.

De anslåede finansielle omkostninger ved indførelsen af direkte betalinger i Kroatien på denne måde i de første to år efter tiltrædelsen beløber sig til i alt 93,3 mio. EUR. Der vil ikke være udgifter i 2012, da medlemsstaternes udgifter til direkte betalinger i et givet år godtgøres over EU-budgettet for det følgende år.

(mio. EUR i løbende priser)

Udgiftsområde 2 Markedsrelaterede udgifter og direkte betalinger | 2012 | 2013 |

EU27 Delloft udgiftsområde 2 før overførsler og graduering | 48 093 | 48 574 |

Kroatien | 18,0 | 126,3 |

I % af EU27 | 0,04% | 0,26% |

Hvis man forestiller sig, at 100 % i direkte betalinger var til rådighed i 2013, ville dette udgøre 373 mio. EUR. Sammen med markedsudgifterne ville det repræsentere en stigning på 0,83 % af Fællesskabets samlede udgifter under delloftet under udgiftsområde 2 på dette felt.

De planlagte beløb til Kroatien til markedsrelaterede udgifter og direkte betalinger vil skulle lægges til delloftet under udgiftsområde 2 i den finansielle ramme såvel som udgiftsområde 2 i almindelighed.

Udvikling af landdistrikterne

Med hensyn til politikken for udvikling af landdistrikter beregnes bevillingerne efter samme metode som ved femte udvidelse. Som ved den femte udvidelse består den samlede rammebevilling til udvikling af landdistrikter af to dele, hvoraf den første har rod i den tidligere garantisektion , og den anden i den tidligere udviklingssektion .

Garantisektionsandelen er beregnet på basis af relative andele af udnyttet landbrugsareal og beskæftigelsen i landbruget i Kroatien sammenlignet med EU12. Som ved den femte udvidelse er der også taget hensyn til den fremtidige medlemsstats størrelse.

Udviklingssektionsandelen baseres på, at der til landdistriktsudviklingsforanstaltninger forbeholdes samme procentvise andel (14,11 %) af den samlede samhørigshedsrammebevillings loft, som gjaldt for Bulgarien og Rumænien (se udgiftsområde 1b ovenfor).

For at tage hensyn til begrænsninger med hensyn til absorptionskapacitet og garantere en støt gennemførelse af politikken for udvikling af landdistrikter i Kroatien er der planlagt en treårig indfasningsperiode med følgende procentsatser: 60 % i 2012 og 80 % i 2013 og fuldstændig indfasning i 2014. Dette resulterer i en samlet toårig rammebevilling på 483,1 mio. EUR.

(mio. EUR i løbende priser)

Udgiftsområde 2 Udvikling af landdistrikter | 2012 | 2013 |

EU27 før overførsler og graduering | 12 717 | 12 715 |

Kroatien | 201,6 | 281,5 |

I % af EU27 | 1,58% | 2,2% |

Hvis man forestiller sig, at landdistriktsudviklingsforanstaltningerne er helt indfaset i 2013, vil det repræsentere et beløb på 352 mio. EUR, og bevillingen til Kroatien vil medføre en forøgelse på 2,8 % af Fællesskabets samlede udgifter på dette område.

Den Europæiske Fiskerifond

Det er meningen, at Kroatien skal deltage helt og holdent i Den Europæiske Fiskerifond fra og med tiltrædelsen. Nedenstående beløb er beregnet under hensyntagen til punkt 8 i bilag II til forordning 1083/2006. Samme procentvise andel (1,64 %) af den samlede samhørigshedsrammebevillings loft som i forbindelse med Bulgarien og Rumænien.

For at tage hensyn til begrænsninger med hensyn til absorptionskapacitet er der planlagt en treårig indfasningsperiode med følgende procentsatser: 60 % i 2012 og 80 % i 2013 og fuldstændig indfasning i 2014. Dette resulterer i en samlet toårig rammebevilling på 42,9 mio. EUR.

mio. EUR i løbende priser)

Udgiftsområde 2 Den Europæiske Fiskerifond | 2012 | 2013 |

EU27 | 672 | 688 |

Kroatien | 17,8 | 25,1 |

I % af EU27 | 2,6 % | 3,6% |

Hvis man forestiller sig, at bevillingerne fra Den Europæiske Fiskerifond er helt indfaset i 2013, vil det repræsentere et beløb på 31 mio. EUR, og bevillingerne til Kroatien vil medføre en forøgelse på 4,5 % af Fællesskabets samlede udgifter på dette område.

Anden støtte som led i den fælles fiskeripolitik

Foruden fondsmidlerne anslås det, at der som følge af Kroatiens tiltrædelse vil blive behov for 3 mio. EUR om året til kontrol og håndhævelse af den fælles fiskeripolitik og dataindsamling under det såkaldte andet instrument til støtte af den fælles fiskeripolitik (forordning (EF) nr. 861 af 22.5.2006).

Life +

Det må forventes, at Kroatien deltager fuldt ud i fællesskabsprogrammet Life + fra og med tiltrædelsen. Da der ikke findes nogen specifik landerammebevilling, vil det blive nødvendigt med en generel forøgelse af den aktuelle rammebevilling for at sikre, at de eksisterende finansieringsmidler til EU27 ikke påvirkes. Med udgangspunkt i samme metode, som blev fulgt til at beregne forøgelsen af midlerne til de interne politikker som følge af de tolv landes tiltrædelse ved den femte udvidelse, skal der fremskaffes ekstra 5 mio. EUR i de første to år efter Kroatiens tiltrædelse.

Udgiftsområde 3: Unionsborgerskab, frihed, sikkerhed og retlige anliggender

De vigtigste udgiftsposter under udgiftsområde 3: Unionsborgerskab, frihed, sikkerhed og retlige anliggender er foranstaltninger til solidaritet og forvaltning af migrationsstrømmene (31 %), finansiering af decentrale agenturer (17 %) og programmet ”Aktive unge” (8 %).

3a Frihed, sikkerhed og retlige anliggender

For de fleste initiativer og programmer under dette udgiftsområde findes der ikke nogen specifik landerammebevilling. Dog vil det blive nødvendigt med en generel forøgelse af de aktuelle rammebevillinger for at sikre, at de eksisterende finansieringsmidler til EU27 ikke påvirkes. Med udgangspunkt i samme metode, som blev fulgt til at beregne forøgelsen af midlerne til de interne politikker som følge af de tolv landes tiltrædelse ved den femte udvidelse, skal der fremskaffes ekstra 8,4 mio. EUR i de første to år efter Kroatiens tiltrædelse (2012 – 4 mio. EUR, 2013 - 4,4 mio. EUR) til disse udgiftsposter under udgiftsområde 3a uden landespecifikke rammebevillinger.

Der vil desuden skulle afsættes bevillingerne til følgende instrumenter under udgiftsområde 3a: Frihed, sikkerhed og retlige anliggender:

- Den Europæiske Fond for Integration af Tredjelandsstatsborgere

Der er afsat 825 mio. EUR for perioden 2007–2013, hvoraf 768 mio. EUR fordeles mellem medlemsstaterne på basis af objektive kriterier, som afspejler antallet af lovligt bosiddende tredjelandsstatsborgere. Anvendelse af disse kriterier[4] på Kroatien fører til en national rammebevilling på 1,3 mio. EUR i 2013.

- Den Europæiske Flygtningefond

Der er afsat 628 mio. EUR for perioden 2008–2013, hvoraf 566 mio. EUR fordeles mellem medlemsstaterne på basis af objektive kriterier, som afspejler antallet af asylansøgere og integration af personer, som nyder international beskyttelse (flygtninge, personer som nyder subsidiær beskyttelse). Anvendelse af disse kriterier på Kroatien fører til en national rammebevilling på 1 mio. EUR i 2013.

Den Europæiske Tilbagesendelsesfond

Der er afsat 676 mio. EUR for perioden 2008–2013, hvoraf 629 mio. EUR fordeles mellem medlemsstaterne på basis af objektive kriterier, som afspejler antallet af tredjelandsstatsborgere, som er eller har været genstand for tilbagesendelsesforanstaltninger. Anvendelse af disse kriterier på Kroatien fører til en national rammebevilling på 1 mio. EUR i 2013.

Schengenfacilit

I lighed med, hvad der blev aftalt under den femte udvidelse, bør der forudses en Schengenfacilitet som en midlertidig foranstaltning til at dække specifikke investeringsbehov for at beskytte og styrke EU's ydre grænser, som nu omfatter Kroatien, samt til at løse spørgsmål i forbindelse med Kroatiens tiltrædelse med tiden af Schengensystemet. Efter samme metode for beregning af, hvilket beløb modtagerstaterne skulle modtage ved den femte udvidelse, bør der afsættes midler svarende til 120 mio. EUR i de første to år efter Kroatiens tiltrædelse (2012 - 60 mio. EUR, 2013 - 60 mio. EUR). De nærmere retningslinjer behandles under kapitlet "andre anliggender". Der forudses ingen midler til Kroatien i 2012 og 2013 fra Fonden for de Ydre Grænser, da der foreslås adgang for Kroatien til en Schengenfacilitet.

3b Unionsborgerskab

I lighed med situationen under udgiftsområde 3a vil der blive behov for en generel forøgelse af midlerne på de nuværende udgiftsområder uden landespecifikke rammebevillinger, for således at garantere, at de eksisterende midler til EU27 under udgiftsområde 3b ikke påvirkes. Til dette formål er der brug for ekstra finansiering på 8,9 mio. EUR i de første to år efter Kroatiens tiltrædelse (2012 – 4,4 mio. EUR, 2013 – 4,5 mio. EUR).

- Overgangsfaciliteten til institutionsopbygning

Det er under tiltrædelsesforhandlingerne samt i de periodiske rapporter og i tiltrædelsespartnerskaberne blevet påvist, at det er af afgørende betydning for tiltrædelsesprocessen, at der oprettes passende administrative og juridiske strukturer, og at den administrative og juridiske kapacitet til effektivt at gennemføre EU-retten bliver styrket. Der bør derfor afsættes ekstra midler til Kroatien for at støtte institutionsopbygnings-foranstaltninger efter tiltrædelsen af samme art som dem, der blev aftalt under den femte udvidelse, navnlig ved hjælp af "overgangsfaciliteten". Til dette formål bør der stilles i alt 29 mio. EUR til rådighed. Gennemførelsesbestemmelserne for overgangsfaciliteten til institutionsopbygning behandles under kapitlet "andre anliggender". I denne sammenhæng skal man være særlig opmærksom på at sikre passende komplementaritet med den planlagte støtte fra Den Europæiske Socialfond til administrativ reform og udvikling af den institutionelle kapacitet.

(mio. EUR i løbende priser)

Udgiftsområde 3: Unionsborgerskab, frihed, sikkerhed og retlige anliggender | 2012 | 2013 |

EU27 | 2 105 | 2 376 |

Kroatien | 97,4 | 72,2 |

I % af EU27 | 4,6 % | 3% |

Udgiftsområde 4: EU som verdenspartner

Der er ikke forudset landespecifikke udgifter under dette udgiftsområde i form af forpligtelser. Der er ikke behov for nogen forøgelse af EU-udgifterne generelt på dette område som følge af Kroatiens tiltrædelse. Fra og med tiltrædelsen har Kroatien ikke længere adgang til IPA-finansiering under dette udgiftsområde.

Udgiftsområde 5: Administration

Som det var tilfældet for de nye medlemsstater ved den femte udvidelse vil der formentlig ikke være administrative udgifter specielt øremærket til Kroatien. Der vil imidlertid opstå supplerende administrative udgifter i forbindelse med Kroatiens tiltrædelse, bl.a. på grund af det øgede behov for tolkning og oversættelse. Det anslås, at der vil påløbe ekstra administrative omkostninger til et beløb på 122 mio. EUR i de første to år efter Kroatiens medlemskab.

(mio. EUR i løbende priser)

Udgiftsområde 5 Administration | 2012 | 2013 |

EU27 | 8 670 | 9 095 |

Kroatien | 45 | 77 |

I % af EU27 | 0,52% | 0,85% |

Udgiftsområde 6: Kompensationer

Ved den femte udvidelse blev der aftalt to ekstraordinære udgiftsposter til fordel for nye medlemsstater henhørende under det generelle udgiftsområde "kompensationer". Den første blev betegnet som en "midlertidig budgetkompensation" og den anden som en "cash flow-facilitet".

I betragtning af de daværende kandidatlandes udviklingsniveau blev man ved den femte udvidelse enig om princippet om, at ingen ny medlemsstat i det første år efter tiltrædelsen skulle komme i en nettobudgetsituation, som var ringere end deres situation i året før tiltrædelsen, hvor de modtog førtiltrædelsesstøtte. I fire tilfælde blev det skønnet, at der ville opstå en sådan situation. Der blev derfor bevilget midlertidig budgetkompensation til de fire berørte medlemsstater.

For at bøde på virkningerne af en fuldstændig anvendelse af reglerne om de egne indtægter lige fra tiltrædelsen på de nye medlemsstater og tidsforskydningen mellem forpligtelsesbevillingerne og de faktiske betalinger, særlig i det første år efter tiltrædelsen, fik alle nye medlemsstater stillet en midlertidig cash flow-facilitet til rådighed ved den femte udvidelse for at forbedre deres nettobudgetsituation.

I lighed med hvad der blev aftalt med landene ved den femte udvidelse, er det meningen, at reglerne om de egne indtægter anvendes fuldt ud for Kroatien fra det første tiltrædelsesår.

Set på grundlag af udgiftsniveauet til fordel for Kroatien som omhandlet i denne meddelelse vurderes det, at Kroatien i de første år efter tiltrædelsen ikke skulle komme i en nettobudgetsituation, som er ringere end situationen i året før tiltrædelsen, hvor landet modtog førtiltrædelsesstøtte. Der foreslås derfor ingen midlertidig budgetkompensation til Kroatien.

Hvad cash flow-faciliteten angår, foreslår Kommissionen følgende beløb beregnet efter samme metode som ved den femte udvidelse: 2012 – 170,4 mio. EUR - 2013 – 32,4 mio. EUR.

(mio. EUR i løbende priser)

Udgiftsområde 6 Kompensationer | 2012 | 2013 |

EU27 | Foreligger ikke | Foreligger ikke |

Kroatien | 170,4 | 32,4 |

**

De finansielle virkninger af ovenstående forslag for den toårsperiode er skitseret i vedlagte bilag. Alt i alt er der af hensyn til Kroatiens tiltrædelse planlagt forpligtelsesbevillinger på tilsammen 1 561 mio. EUR i 2012. Det udgør 1,06 % af de samlede forpligtelser for EU27 i den finansielle ramme for nævnte år. I 2013 forventes der samlede forpligtelsesbevillinger på 2 007 mio. EUR. Det repræsenterer 1,32 % af de samlede forpligtelser for EU27 i 2013.

Der er desuden et overslag over betalingerne i forbindelse med disse nye udgifter. Overslaget er beregnet efter samme metode som den, der blev anvendt ved den femte udvidelse, afpasset efter de nugældende regler.

De finansielle virkninger af Kroatiens tiltrædelse for EU27 vil der til dels blive kompenseret for med Kroatiens forventede bidrag til EU-budgettet med egne indtægter. Bidraget anslås til 609 mio. EUR i 2012 og 647 mio. EUR i 2013.

Hvis man forestiller sig, at alle udgifter i forbindelse med Kroatien allerede er indfaset i 2013, vil de årlige omkostninger for EU-budgettet ved Kroatiens tiltrædelse beløbe sig til 2 600 mio. EUR . Dette tal repræsenterer 1,7 % af EU's samlede forventede udgifter i 2013.

III. Justering af den finansielle ramme 2007-2013 for at gøre plads til Kroatiens tiltrædelse

Der bliver behov for en justering af den finansielle ramme 2007-2013 for at gøre plads til resultaterne af tiltrædelsesforhandlingerne og Kroatiens tiltrædelse.

Artikel 29 i den gældende interinstitutionelle aftale[5] mellem Europa-Parlamentet, Rådet og Kommissionen om budgetdisciplin og forsvarlig finansforvaltning fastsætter, at såfremt nye medlemsstater tiltræder Den Europæiske Union i løbet af den periode, der dækkes af den finansielle ramme, justerer Europa-Parlamentet og Rådet, der træffer afgørelse på forslag fra Kommissionen og i overensstemmelse med punkt 3[6], i fællesskab den finansielle ramme for at tage hensyn til de udgiftsbehov, der følger af resultatet af tiltrædelsesforhandlingerne.

Følgende tabel viser stigningen i udgifterne pr. udgiftsområde som følge af Kroatiens tiltrædelse i de første to år efter tiltrædelsen:

BILAG I Finanspakke for Kroatien

(mio. EUR i løbende priser)

2012 | 2013 | I alt |

FORPLIGTELSESBEVILLINGER |

1. Bæredygtig vækst | 1 005,6 | 1 386,7 | 2 392,3 |

1a Konkurrenceevne for vækst og beskæftigelse | 89,7 | 97,5 | 187,2 |

1b Samhørighed for vækst og beskæftigelse | 915,9 | 1 289,2 | 2 205,1 |

2. Beskyttelse og forvaltning af naturressourcer | 242,8 | 438,5 | 681,3 |

Heraf markedsrelaterede udgifter og direkte betalinger | 18,0 | 126,3 | 144,3 |

3. Unionsborgerskab, frihed, sikkerhed og retlige anliggender | 97,4 | 72,2 | 169,6 |

3a Frihed, sikkerhed og retlige anliggender | 64,0 | 67,7 | 131,7 |

3b Unionsborgerskab | 33,4 | 4,5 | 37,9 |

4. EU som global partner | - | - | - |

5. Administration | 45,0 | 77,0 | 122,0 |

6. Kompensationer | 170,4 | 32,4 | 202,8 |

Forpligtelsesbevillinger i alt (Kroatien) | 1 561,2 | 2 006,8 | 3 568,0 |

Forpligtelsesbevillinger i alt EU27 | 147 210 | 151 976 |

Yderligere udgifter, som kan tilskrives Kroatien, som andel af EU27 | 1,06 % | 1,32 % |

Betalingsbevillinger* | 985,1 | 1 001,4 | 1 986,5 |

*Baseret på ovennævnte udgiftskategorier og efter samme metode som ved den femte udvidelse, tilpasset nugældende regler.

[1] Kommissionen vil desuden for på enhver måde at beskytte Fællesskabets finansielle interesser stille forslag til beskyttelsesbestemmelser, som skal indsættes i tiltrædelsestraktaten.

[2] Undtagen for midler til nedlukning af kernekraftværker i Litauen, Slovakiet og Bulgarien.

[3] Der anvendes en nøgle baseret på en kombination af 50 % befolkning og 50 % BNP for EU27.

[4] I retsgrundlagene for Den Europæiske Fond for Integration af Tredjelandsstatsborgere, Den Europæiske Flygtningefond og Den Europæiske Tilbagesendelsesfond er der ikke forudset udgifter i det første år efter tiltrædelsen for de lande, som tiltræder EU i perioden 2007-2013.

[5] (2006/C 139/01) af 14. juni 2006.

[6] I punkt 3 hedder det: "Aftalen berører ikke de forskellige institutioners respektive budgetmæssige beføjelser, således som de er fastsat i traktaterne. Hvor der henvises til dette punkt, træffer Rådet afgørelse med kvalificeret flertal og Europa-Parlamentet med et flertal af dets medlemmers stemmer og med tre femtedele af de afgivne stemmer, i overensstemmelse med de afstemningsregler, der er fastsat i artikel 272, stk. 9, i traktaten om oprettelse af Det Europæiske Fællesskab."